钦定古今图书集成/明伦汇编/氏族典/第343卷 > 《三都刘氏族谱序》明·方孝孺
## 钦定古今图书集成/明伦汇编/氏族典/第343卷 > 《三都刘氏族谱序》明·方孝孺

台宁海有大族曰刘氏，自宋初至于今，上下四百馀
年，世多守《诗》《书》之业，人不乏谨厚之行。在宋季有曰
阆风先生者，讳次皋，与其弟次夔并以有声于时，于
是刘氏始彰，彰较著矣。阆风之曾孙思让承其父之
命，持其世谱属予序。予阅之，叹曰：“甚矣！圣贤之道足
以维持人心、引翼世祚也。夫基业可恃，而宗族蕃衍，
莫如有国、有天下之人。然而自宋以来，天下再易姓，
据九州之半，如辽如金，如刘豫之齐，如李氏之唐，家
戚、王侯、将相、大臣，及他僭起一方，崛据数十郡县者，
不可胜计。然多者无过百年，少者或三四五十馀年，
其子孙盖已化为饿隶，沦于流莩者，往往皆是，而况
于世俗乎！刘氏故民，家无爵位之显，无土田之富，徒
以守圣贤道德之教，以修其身，以淑其后，而保其祖
之遗泽，以及乎悠久。市井有变迁，而山溪之趣不改
其常；运会有消长，而长少之序不失其分。观者羡其
子孙之多才，实天有以佑之，而不知学圣贤之道，其
功效必致于是，盖无足异也。”呜呼！斯道可以修身，可
以齐家，可以祈天而永命，使废者兴，亡者存，孰谓其
无益于人哉？大者不能用，而仅见于小者，非可惜哉！
思让修进士业以承其家行，且见用于世，能推其祖
先之传后者以佐时，使斯道之效大行于天下，则且
将赫然以光耀其宗矣。予于刘氏之谱也，安能无所
望于其后乎？